Afganskar sjónvarpskonur heita því að berjast áfram fyrir réttindum sínum en talibanar hafa fyrirskipað þeim að hylja andlit sitt í útsendingu.
Sonia Niazi, sjónvarpskona á Tolo stærstu fréttastofu landsins, segir að þrátt fyrir að talibanar hafi þvingað konur til að bera grímu láti þær ekki deigan síga. Við notum röddina til að koma baráttumálum okkar á framfæri, segir Niazi og kveðst þess fullviss að ætlun talibana hafi verið að hrekja sjónvarpskonur úr starfi. Við hækkum bara róminn og höldum áfram að mæta í vinnuna þangað til íslamska emírdæmið skipar okkur að sitja heima, segir Niazi.
Aðrar sjónvarpskonur taka undir orð hennar en Khpolwak Sapai (Polvak Sapæji) stjórnandi Tolo segir að talibanar hafi lagt mjög hart að honum að hlýða tilskipunininni. Síðdegis í gær ákváðu karlkyns sjónvarpsmenn að bera svartar grímur í útsendingu í andófi gegn henni.
Mohammad Akif Sadeq Mohajir, talsmaður siðgæðisráðuneytisins kveðst fagna því að sjónvarpsstöðvarnar hlýddu en það sé alls ekki ætlunina að ýta sjónvarpskonum til hliðar eða svipta þær réttinum til atvinnu. Fyrr í mánuðinum fyrirskipaði Hibatullah Akhundzada, æðsti leiðtogi Afganistan, konum að hylja sig nánast algerlega á almannafæri. Siðgæðisráðuneyti landsins ákvað að það ætti einnig við í sjónvarpi. Sjónvarpskonur virtu þá fyrirskipun að vettugi á laugardaginn en eftir að þeim var hótað brottrekstri huldu ásýnd sína nær alveg í útsendingu í gær.